Bornholm

Bornholm es un insula danese situate inter Svedia in le nord e Germania e Polonia in le sud in le Mar Baltic. Illo es le sol insula roccose in Danmark e es anque cognoscite como "Le insula del sol" proque il ha le plus multe horas con sol in Danmark. Le area es 588,5 km2, e le gruppo de insulas Ertholmene (con Christiansø, Frederiksø e Græsholmen) es considerate parte de Bornholm. Ertholmene es possedite per le stato danese e administrate per le Ministerio pro Defensa. Christiansø es le puncto le plus al est in Danmark.

Bornholm, que ha le forma de un parallelogramma con un distantia de nord a sud de circa 40 km e de est a west de circa 30 km, ha 39.773 habitantes (2017 - in 2013: 40.708 habitantes), un cifra que ha cadite lentemente durante plure annos. Le urbe le plus grande es Rønne. Altere grande urbes es Nexø, Aakirkeby, Hasle, Allinge-Sandvig, Svaneke, Tejn e Gudhjem (in rango secundo habitantes).

Pisca esseva antea le commercio principal de Bornholm. Hodie le tourismo es equalmente importante pro le economia.

Bornholm ha su proprie dialecto danese, e multe habitantes ama monstrar un certe independentia per usar le bandiera special pro Bornholm - un fundo rubie como le bandiera danese ma con un cruce verde in vice del cruce blanc trovate in le bandiera danese.

Il ha ferryboats de Bornholm a Køge (Danmark), Ystad (Svedia), Rügen (Germania) e Swinoujscie (Polonia). Antea il habeva ferrovias, ma le lineas es hodie pistas pro bicyclettas.

Al puncto le plus sud, le plagia de Dueodde, es dicite trovar se le sablo le plus fin in Danmark. In le centro del insula se trova le area forestal Almindingen con "Ekkodalen" (le Valle del Echo), "Rokkestenen" (un enorme petra que on pote mover per un mano a causa de su position) e - desde 2012 - novem bisones de Polonia que debe mantener le natura in bon ordine. Il ha quatro ecclesias rotunde sur Bornholm in Østerlars, Olsker, Nylars e Nyker; le ecclesias rotunde es dicite haber connexion con le cavalleros templar.

Administrativemente Bornholm es su proprie municipio ma es parte de Region Hovedstaden (le Region del Capital).

Durante le Secunde Guerra Mundial, Danmark esseva occupate per le germanos le 9 de april 1940, Bornholm solmente le 10 de april 1940. Le insula non - como le resto de Danmark - esseva liberate le 4 de maio 1945. Le commandante german, Gerhard von Kamptz, refusava capitular al russos. Le 7 de 8 de maio 1945 le russos assi bombardava Rønne e Nexø, e le 9 de maio Bornholm esseva occupate per le russos qui solmente quitava Bornholm le 5 de april 1946 - un anno post que le resto de Danmark deveniva libere. Post le guerra Svedia assisteva in le reconstruction de Rønne e Nexø.

Categoria:Danmark